
1.
De îndurare
De-ar fi să mor, flămând și trist, 

Sătul de-atât urât frumos,  

M-aș face zi din acatist 

Și m-aș preface-n alb de os. 

M-aș înveli cu glasul mierii 

Plâns, într-o doină de fecioară 

Și încălțări aș face verii, 

Din păpădii și tămâioară. 

Peste câmpii îmbrobodite 

În spic de grâu, cu brâu de mare 

Aș face zbor din râu de munte 

Și liniște cu gust de sare. 

Aș da săracilor doar mană 

Să-și crească mugurii de prunci, 

Pentru bogați aș face-o scară 

Să urce-n grotele adânci. 

Din liturghii de duminică 

Aș lua cuvintele scripturii 

Și-aș face-o lume fără frică 

Din răul dat și răul lumii. 

Aș blestema și-n lemn de toacă 

Tot ce e rău, război și ură, 

Și-aș da copiilor să-și facă 

Din pace, cuminecătură. 

Din tot ce-am strâns, ca-n șapte vieți 

Și-n șapte lumi - ce-am colindat,

Aș da Lumină la procleți, 

Și-ar plânge cruci de tămâiat. 

Și din amarul meu de pâine 

Aș tot hrăni un sat, oricât, 

Apoi m-aș face lup sau câine, 

Sătul de-atât frumos urât. 

De-ar fi să mor în zi de post, 

Rugați-vă de îndurare; 

Și rostul să-mi vedeți cu rost, 

De-o fi să fie sărbătoare!
2.

pălăria lui Baudelaire

sunt nopți în care caut himere

arătând ca o nebună cu părul ciufulit 

cu fața nespălată de culorile zilei,

dar cu buzele rujate intens

așa mă simt sexy și poate-i stârnesc

nopții vreo poftă 

când încep să caut într-un munte

de frunze uscate, bucățile de toamnă… 

să fac un troc profitabil

și-n schimbul lor să primesc

toate cuvintele pe care nu le-au cântat

marii poeți 

am aflat că există un turn Babel

de unde poți arunca tot ce ai mai bun;

să-mi strig acolo cuvintele câștigate, 

până ajung în pălăria lui Baudelaire

cu fantome din purgatoriul

melancoliei

sunt și zile de vreme câinoasă

când caut și colind pe la cruci nescrise  

cu mâinile pline de grâu,

presărând-ul peste oasele morților

- ale tuturor iubiților mei poeți -

rămași anonimi

mă simt darnică printre pietrele 

croncănite de albatroși

pe care-i hrănesc cu lapte de miere,

după ce-l mulg din țâța morții,

fără să-mi pese că l-am văzut pe Poe 

închizând ușa în spatele meu

3.

Adam și Eva

nu știu care a fost copacul 

interzis, dar l-am cunoscut pe șarpe,

veninul și orbul lui de ochi 

care mușcă

nu-mi amintesc exact 

despre tine, dar știu că noi eram goi,

fără să știm de sete sau foame

nici să ne rugăm nu știam 

și nu inventasem biserici cu bani, 

iar pe cer erau doar păsări
și-n toate liniște

am obosit să întrebăm umbrele 

despre umbre și habar n-am a cui 

a fost ideea să ne numească 

Adam și Eva

nu era nevoie, nici de noi și

nici de această lume, care acum

ne distruge 
